KTC กอดคอ BEAUTY วิ่งคึก! ลุ้นข่าวดีเข้าคำนวนดัชนี MSCI
KTC กอดคอ BEAUTY วิ่งคึก! ลุ้นข่าวดีเข้าคำนวนดัชนี MSCI โดยจะประกาศรายชื่อหุ้นเข้า MSCI รอบใหม่ 14 พ.ค.61 และมีผลวันที่ 31 พ.ค.นี้
30 เม.ย. 2561

ผู้สื่อข่าวรายงานว่า ราคาหุ้นบริษัท บัตรกรุงไทย จำกัด (มหาชน) หรือ KTC ณ เวลา 10.54 น. อยู่ที่ระดับ 363 บาท เพิ่มขึ้น 15 บาท หรือ 4.31% สูงสุดที่ระดับ 365 บาท ต่ำสุดที่ระดับ 354 บาท ด้วยมูลค่าซื้อขาย 754.67 ล้านบาท
ขณะที่ ราคาหุ้นบริษัท บิวตี้ คอมมูนิตี้ จำกัด (มหาชน) หรือ BEAUTY ณ เวลา 10.23 น. อยู่ที่ระดับ 23.60 บาท เพิ่มขึ้น 0.50 บาท หรือ 2.16% สูงสุดที่ระดับ 23.70 บาท ต่ำสุดที่ระดับ 23.30 บาท มูลค่าการซื้อขาย 203.08 ล้านบาท
โดยราคาหุ้น KTC และ BEAUTY ปรับตัวขึ้นแรงในวันนี้ หลังมีการคาดการณ์ว่าหุ้นทั้ง 2 ตัวดังกล่าวจะถูกนำเข้าคำนวนดัชนี MSCI Global Standard ในรอบนี้ ขณะที่หุ้นที่จะออกจาก MSCI Global Standard รอบนี้มีเพียง 1 ตัว ได้แก่ KCE ซึ่งในช่วงที่ผ่านมาราคาปรับตัวลดลงมาค่อนข้างมากทำให้มาร์เก็ตแคปเหลือพียง 4.2 หมื่นล้านบาท โดยจะมีผลในวันที่ 31 พ.ค.นี้
ด้านนายกรภัทร วรเชษฐ์ ผู้อำนวยการฝ่ายวิจัยและบริหารการลงทุน บล.โนมูระ พัฒนสิน เผยว่า MSCI จะประกาศรายชื่อ หุ้นเข้า MSCI รอบใหม่วันที่ 14 พ.ค.นี้ คาดว่าจะมีหุ้นไทยถูกนำเข้าคำนวณสำหรับ Global Standard รอบนี้ 2 ตัว ได้แก่ หุ้น บมจ.บัตรกรุงไทย หรือ KTC  และหุ้น บมจ.บิวตี้ คอมมูนิตี้ หรือ BEAUTY
สำหรับผลดีที่ถูกคำนวนดัชนี MSCI นั้น จะทำให้หลักทรัพย์ดังกล่าวเป็นที่รู้จักมากขึ้น เนื่องจากนักลงทุนต่างประเทศที่เข้ามาลงทุนในประเทศไทยมักเลือกหุ้นที่อยู่ใน MSCI ที่ได้ถูกคัดกรองมาแล้วว่าเป็นหุ้นที่มีคุณภาพ เหมาะแก่การลงทุนจึงเป็นปัจจัยบวกต่อหุ้นที่ถูกคำนวนเข้าดัชนี MSCI